**SHAKESPEARE til alle I PARKEN   
– En teaterfest i H.C. Ørstedsparken fra 28. maj – 10. Juni**

Folketeatret kan i samarbejde med teatergruppen Shakes præsentere Shakespeare i parken – en ide født i New York i 1954. I perioden 28.5. – 10. juni kl. 18.30 kan man opleve Shakes, som er kendt for deres tempofyldte og moderne Shakespeare fortolkninger til unge opføre Elskovsgækkerier i H.C. Ørstedsparken. Det er gratis, det er for alle og det er under åben himmel!

Ideen blev fostret i New York af Joseph Papp, som var hovedmanden bag New York Shakespeare Festival i Central Park, som siden er blevet en af sommerens helt store og tilbagevendende attraktioner på Manhatten. Ideen udsprang af ønsket om at gøre Shakespeare lige så tilgængelig for offentligheden som bøger er det på biblioteket. Ideen har vundet genlyd flere steder i verden og nu også i København. Folketeatrets chef Kasper Wilton ser frem til at fejre 400-året for Shakespeare i H.C. Østedsparken lige overfor teatret.

***Ideen ligger helt i tråd med det Folketeatret vil i disse år: Udforske og afstøve det folkelige teater. At spille Shakespeare i øjenhøjde for et publikum, der ikke behøver at have særlige forudsætninger for hans værker, og ydermere får komedien i nakken ved et tilfældigt besøg i Ørsteds Parken, er den mest folketeateragtige måde at fejre Shakespeare på i dette minde år - og forhåbentlig også fremover.***

Teatergruppen Shakes har blandt andet spillet Shakespeareforestillingen Tvillingerne i GAME street mekka og skater/idrætshal på Vesterbro - en forestilling, der med deres egne ord skulle vise at Shakespeare er cool, sexet og skidesjov. Gruppen ønsker med andre ord at give Shakespeare tilbage til folket:

***SHAKES er et kollektiv af kunstnere, der ønsker at gøre Shakespeare folkelig, tilgængelig for alle og få ham ud af teaterstøvet og ned på gadeplan. Vi laver en TeaterFest for alle! Vi ønsker at fusionere shakespeares ædle tradition med alskens nutidig pop, mode og slang. Vi ønsker at svine Shakespeare til og ruske ham rundt - sådan så alle kan få adgang til ham - som den folkelige gadedreng han var og er. Vores motto er SHAKESPEARE TIL FOLKET.***

**Shakes fortolkning af Elskovsgækkerier spiller under årets CPH stage men tanken er at det fremadrettet bliver en fast sommertradition i H.C. Ørstedsparken.**

**Vi glæder os til at se Jer til Shakespeare i parken!**

**Dramatiker: Kasper Hoff Instruktion: Petrea Søe Instruktørassistent: Anna Marina Scenografi: Julie Forchhammer Koreografi: Poul Helmer Kostumier: Camilla Lind**

**Medvirkende: Karin B. Heinemeier, Mads Riisom, Patricia Schumann, Henrik Birch**

Hvor: H.C. Ørsteds Parken  
Hvornår: 28.5. – 10.6. kl. 18.30

Hvordan: Arrangementet er gratis – ta’ et tæppe med og nyd det.